text: Днес то бе гласувано от кадровиците с 12 “за” срещу 2 “против”. Несъгласни останаха само Атанаска Дишева и Олга Керелска. А с 9 срещу 6 гласа мнозинството отказа да изпрати на КС и извлечение от днешия протокол с дебата по казуса.
  ВСС е страна по конституционно дело 15 от 2019 г. с докладчик Гроздан Илиев. Делото, образувано в края на 2019 г., е по питането на Министерския съвет дали главният прокурор може да осуети разследване срещу себе си.
  Въпросът бе изпратен в КС, след като правителството вече бе внесло проекта си за “независимия” прокурор в парламента като отговор на мащабните критики на Съвета на Европа и на Венецианската комисия за неизпълнения ангажимент по делото “Колеви срещу България” и липсващите гаранции за осигуряване на ефективно и независимо разследване срещу обвинител №1. (Преди това имаше и друг проект, “Кирилов”, еднозначно отхвърлен от Европа).
  Така миналия декември МС на извънредно заседание гласува въвеждането на фигурата на “независим” прокурор, който ще е шеф на Инспектората на ВКП и ще се избира от Прокурорската колегия с 2/3 мнозинство.
  А десетина дни по-късно отправи към Конституционния съд следния въпрос: “Надзорът за законност и методическото ръководство, осъществявани от главния прокурор съгласно чл. 126, ал. 2 от КРБ включват ли случаите, когато прокурор извършва проверки, разследвания и други процесуални действия по сигнали срещу главния прокурор, предвид общоприетия правен принцип “никой не може да съди себе си”, който е елемент на правовата държава?”